Remonttimies yllätti täysin savolaisperheen jouluaattona – katkaisi vedet ja mursi pojan käden

Remonttimies onnistui pilaamaan tyystin eteläsavolaisen perheen jouluaaton.

Hän tuli tekemään suihkuremonttia yllättäen aattoaamuna, työskenteli koko päivän, jätti perheen ilman vettä ja teloi aattoiltana perheen pojan käden betoninsekoitusraudalla.

Etelä-Savon käräjäoikeus on tuominnut remonttimiehen vammantuottamuksesta 510 sakkoihin. Tuomitun on korvattava pojalle kaikkiaan 5448 euroa.

60-vuotias remonttimies ilmaantui ennalta ilmoittamatta jouluaattoaamuna vuonna 2015 mäntyharjulaisen perheen kotitalolle. Mies tuli kertomansa mukaan tekemään suihkuremonttia.

Perheenäidin mukaan ei ollut sovittu, että työ aloitettaisiin aattoaamuna.

Perheen poika kävi päivällä katsomassa remontin etenemistä. Työ ei näyttänyt edistyvän.

Illalla remonttimies teki lähtöä pihalla. Perheen poika meni pyytämään, että mies laittaisi veden takaisin päälle.

Tilanne kuumeni nopeasti.

Pojan mukaan hän vain kysyi, mikä vesikatkoon oli syynä. Selkeää vastausta ei kuulunut.

Poika kertoo remonttimiehen kääntyneen ja alkaneen heitellä ruuvilaatikoita hänen suuntaansa. Poika joutui perääntymään.

Sen jälkeen remonttimies kääntyi pojan mukaan raivostuneena häntä kohti ja piti kädessään puoli metriä pitkää betoninsekoitusrautaa, jonka päässä on lieriömäinen osa.

Poika otti lyönnin estääkseen kiinni raudasta kaksi käsin. Remonttimies riuhtaisi rautaa siten, että pojan kämmenselkään tuli vertavuotava haava, kämmenluu murtui ja nimettömään tuli vaurio. Myös rannekello hajosi.

Äiti kertoo pojan tulleen sisälle ja sanoneen, ettei pihalle kannata mennä, koska remonttimiehellä on jotenkin kilahtanut.

Kihlakunnansyyttäjä vaati remonttimiehelle rangaistusta pahoinpitelystä tai toissijaisesti vammantuottamuksesta.

Remonttimies kiisti molemmat syytteet. Hän arveli pojan vammojen aiheutuneen kaatumisesta betoninsekoitusraudan päälle.

Käräjäoikeuden mukaan remonttimies on repäissyt betoninsekoitusrautaa siten, että se aiheuttanut vammat perheen pojan käteen.

Poika oli vammojen vuoksi työkyvytön neljä viikkoa.

Käräjäoikeus velvoitti remonttimiehen korvamaan pojalle kivusta, särystä ja muusta tilapäisestä haitasta 1000 euroa, ansionmenetyksestä 1790 euroa ja oikeudenkäyntikuluja 2658 euroa.

Käräjäoikeuden päätös ei ole lainvoimainen.